钦定古今图书集成/方舆汇编/职方典/第1170卷 > 《修复高贵山灵境小引》前人
## 钦定古今图书集成/方舆汇编/职方典/第1170卷 > 《修复高贵山灵境小引》前人

应山，故多山高贵，当申楚之闲，独秀挺万山中，插碧
撑青，只天在上，远近望之，若形家言称天马者，俗呼
大龟山是也。《高僧传》载，白旸道人诛茆此山，东来，目
不识丁，穴石龛其上，念佛满豆若干石，遂通灵无外。
著有《寻牛歌》《人牛双忘偈》，远近信向者，随僧俗姓号，
赠以诗篇，皆饶理解。一日，期山上下比丘将以集日
大归。及期，自吐火积薪上茶毘及心，犹拱手别诸比
丘。因是山上下寺宇骎骎，金碧映岚霭间矣。嗣后僧
饶而众多不戒于行，甚之有嬲秽大士座前者。一日
亭午无云，山绝顶上双龙引水，初如两疋练，倒下，寺
及僧一空。山下人迫往视之，崖谷间若有人传声，众
响迹之，于木石数千层中盘剥得一老僧，覆水观音
像下，衣履无恙。骇问之，曰：“不省所以。”此僧后亦不知
所往，并传灵悟，不立文字去。其观音像今存应山报
恩寺中，他诸金碧道场亦渐没草莱矣。万历三十年，
予诸生时，从土人肩锄采黄精，至其顶，石碧千寻，嶙
峋直出。有苔封石屋，贮一真武铜像。四元帅附近土
人称屋为无梁殿，旧灵应甚，谒者无远近冬夏云。屋
前横架一钟，扣之声甚洪远。钟前下一石龛，则古道
念佛处，双趺宛然。环眺诸山，若拱若揖，若蹲若迎。下
视远近烟村，几点在培𪣻中。是日雨后天朗，土人指
点汉江如线。转北俯瞷其莽苍崒嵂之下，云：“有潭沉
泓不测，前白日引水上顶，下洗秽土者，此中物也。”循
峰顶直下，山眉间一殿，群鹿乱哄，奔走出廊庑半卸，
佛像钟磬犹有可观。拂草间碑读之，则白旸道院也。
至四十二年，再一扳临，殿半无瓦，仅柱础尘立。前《瞿
昙像》，藤萝匝体，顶上两《蒿雀》巢，如拳倚旋螺，闲披荆
榛。更上绝顶，钟巳无有，独真武像在雨痕苔色中，为
惘然久之。人传偷儿碎钟橐归，已共舁像走，苦不得
动，奋引斤凿之刀，倒著臂，故不得移。此不必深论。由
来灵境胜场失今不一存其迹，恐几年后鞠为茂草，
亦仁人与探幽者之所伤也。山既险绝，无赢粮可以
供僧，僧故不能住。时松庵和尚于山下废寺基上茨
屋焚修，往语之曰：“如顶上白旸道院稍一葺理，汝肯
守岑寂乎？”僧曰：“唯唯。”检得十金，付请山下居士杨爱
峰，共伐石运甓，略为缮理。山下好善人助以月灯根觅得旧佛数尊，付松庵礼供，亦曰：护之于风雨蓬蒿
中，稍存其迹，以俟好事者耳。今年松庵同刘斋公语
予曰：“前年仅存好迹，风雨蓬蒿又复夺之矣。奈何？”予
无以应，时偶有问馈者，得二十金，即付僧同刘斋公，
聊且支持。适莲幕智湖程君至，语之故，“力肻任经理，
日须一至顶，用度之图所以可久无，但支吾目前。”共
策蹇往，至山下，凡四五憩息，始及顶。问：殿且石矣，灰
复固之，不十年而泐裂如此，何故？则曰：“此顶无山，与
齐云雾，晴亦濛封，冰不及冬即合，至春深始解，风更
迅烈难支，石但容罅即洞入浸，循揭之而走。”智湖曰：
“甃以石故，灰泥不合，须累以砖，灌之油灰更理一石
墙，以当北风殿前开平如掌，高起台基，纳级而上，周
以石栏，使人望之巍然起敬。其登顶之路，仄不容趾，
陡不容立者，并有以平之，无苦攀跻。人或当险绝峭
削处，开一千人坐，表以石亭，资胜倩人叫啸，庶几瞻
礼共快，乃成一胜境。若仍聊复草昧，屋前石齿齿啮
人趾，蹊蹊碍人目，登者其且有悔心，何今日之重修
为？是则然矣，而费不支也。”曰：“夫安知人好事之不如
我？请疏众共成之。”曰：“夫今之好事者，喜创造于耳目
之积，以为观美，且以为福也。深山榛莽，至者重趼，夫
神亦奚取我貌而祠之于重云层雾中，而予能欺以
福招人。”曰：“是又不然。破吝之为惠，敬像之为礼，存旧
之为义，济胜之谓德，亦同人之所共好也。吾但以听
好事之人，而无取必焉。不可谓非吉祥善事，不必侈
于佛果因缘，而安知人好事之不如我。”余乃次序前
后语如此，以传《松庵和尚刘钦斋公》。